钦定古今图书集成/明伦汇编/氏族典/第391卷 > 李度
## 钦定古今图书集成/明伦汇编/氏族典/第391卷 > 李度

按《宋史李度传》：“度，河南洛阳人。周显德中，举进士。工
于诗，有‘醉轻浮世事，老重故乡人’之句。时翰林学士
申文炳知贡举，枢密使王朴移书录其句荐之，文炳
即擢度为第三人。释褐永宁县主簿，累迁殿中丞，知
歙州。坐事左迁绛州团练使，十年不调。度在歙州，尝
以所著诗刻于石，石本传入禁中，太宗见之，谓宰相”
曰：“度今安在？”即令召至，擢为虞部员外郎、直史馆。端
拱初，借太常少卿使交州，卒。弟康，亦善诗，太平兴国
二年登进士第，官至太子右赞善大夫。